แรงขายพลังงาน-ท่องเที่ยว กด SET ปิดลบ 5 จุด จับตา “มูลค่าซื้อขาย” เบาบางต่อพรุ่งนี้
SET ปิดลบ 5 จุด แรงขายพลังงาน-ท่องเที่ยว รับแรงกดดันความกังวลต่อเศรษฐกิจไทย หลังส่งออกยังหดตัวต่อเนื่อง อีกทั้งหมดแรงส่งจาก Window Dressing แนวโน้มพรุ่งนี้คาดแกว่งไซด์เวย์ ให้ 1,600 จุดเป็นแนวรับ ส่วนแนวต้าน 1,620 จุด
SET ปิดลบ 5 จุด แรงขายพลังงาน-ท่องเที่ยว รับแรงกดดันความกังวลต่อเศรษฐกิจไทย หลังส่งออกยังหดตัวต่อเนื่อง อีกทั้งหมดแรงส่งจาก Window Dressing แนวโน้มพรุ่งนี้คาดแกว่งไซด์เวย์ ให้ 1,600 จุดเป็นแนวรับ ส่วนแนวต้าน 1,620 จุด
30 มี.ค. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลงรับมีแรงกดดันจากทิศทางเศรษฐกิจไทยอาจถูกปรับประมาณการลง หลังวานนี้ธนาคารแห่งประเทศไทย (ธปท.) ลดคาดการณ์ GDP ไทยลงเล็กน้อย และวันนี้ตัวเลขส่งออกยังออกมาหดตัวต่อเนื่อง แม้จะมีแรงซื้อหุ้น DELTA บวกทำนิวไฮเข้ามาแต่ยังไม่สามารถพยุงดัชนีไว้ได้มากนัก
ขณะเดียวกันหลังจากหมดแรงหนุนจาก Window Dressing ทำให้เริ่มเห็นวอลุ่มเบาบางลง และมีแรงทยอยขายหุ้นขนาดใหญ่ออกมา เป็นอีกหนึ่งปัจจัยที่กดดันดัชนี ส่วนตลาดหุ้นอื่นในภูมิภาคเอเชียวันนี้ส่วนใหญ่เคลื่อนไหวในแดนบวก
สำหรับแนวโน้มพรุ่งนี้คาดว่าแกว่งไซด์เวย์ ขณะที่ตลาดยังรอรายงานตัวเลข PCE ของสหรัฐในคืนพรุ่งนี้ว่าจะออกมาเป็นอย่างไร ซึ่งจะส่งผลไปถึงการมองแนวโน้มการพิจารณาขึ้นดอกเบี้ยของธนาคารกลางสหรัฐ (เฟด) ให้แนวรับ 1,600 จุด และแนวต้าน 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 5,861.02 ล้านบาท ปิดที่   1,100 บาท เพิ่มขึ้น 94.00 บาท
SCB มูลค่าการซื้อขาย 1,574.99 ล้านบาท ปิดที่ 102.50 บาท ลดลง 1.00 บาท
KBANK มูลค่าการซื้อขาย 1,449.56 ล้านบาท ปิดที่ 133.50 บาท ลดลง 1.00 บาท
CPALL มูลค่าการซื้อขาย 1,431.91 ล้านบาท ปิดที่ 62.25 บาท ลดลง 0.75 บาท
AS มูลค่าการซื้อขาย 1,396.24 ล้านบาท ปิดที่ 14.80 บาท ราคาไม่เปลี่ยนแปลง